Document ID: 31998R2520

31998R2520
L 315/10
SLUŽBENI LIST EUROPSKE UNIJE
24.11.1998.
UREDBA KOMISIJE (EZ) br. 2520/98
od 24. studenoga 1998.
o izmjeni Uredbe (EZ) br. 544/97 u odnosu na potvrde o podrijetlu češnjaka uvezenog iz Malezije
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 2200/96 od 28. listopada 1996. o zajedničkoj organizaciji tržišta voća i povrća (1), kako je izmijenjena Uredbom Komisije (EZ) br. 2520/97 (2) i posebno njezin članak 31. stavak 2.,
budući da se Uredbom Komisije (EEZ) br. 1859/93 od 12. srpnja 1993. o primjeni sustava uvoznih dozvola za češnjak uvezen iz trećih zemalja (3), kako je izmijenjena Uredbom (EZ) br. 1662/94 (4), uvjetuje da puštanje češnjaka u slobodno prometovanje u Zajednici podliježe podnošenju uvozne dozvole;
budući da se, u svrhu pojačanja kontrola i sprečavanja bilo kakvog rizika od skretanja trgovine zbog netočne dokumentacije, Uredbom Komisije (EZ) br. 544/97 (5) uvjetuje da uvoz češnjaka podrijetlom iz određenih trećih zemalja podliježe podnošenju potvrde o podrijetlu koju su izdala nadležna nacionalna tijela u skladu s člancima od 56. do 62. Uredbe Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (6), kako je zadnje izmijenjena Uredbom (EZ) br. 1677/98 (7) i zahtijeva da se uvoz češnjaka podrijetlom iz takvih trećih zemalja preveze neposredno u Zajednicu;
budući da su malezijska tijela potvrdila da se češnjak ne proizvodi u Maleziji; budući da su, međutim, u skladu s Uredbom (EZ) br. 1859/93, podneseni zahtjevi za izdavanje uvozne dozvole za češnjak deklariran kao podrijetlom iz Malezije; budući da se broj takvih zahtjeva povećava; budući da Uredbu (EZ) br. 544/97 treba odmah primijeniti na Maleziju kako bi se izbjegla eventualna prijevara;
budući da postoji jasan rizik od prijevare, koji proizlazi iz činjenice da se češnjak ne proizvodi u Maleziji; budući da se članak 4. Uredbe (EZ) br. 544/97 stoga ne treba primjenjivati u tom slučaju;
budući da su mjere predviđene ovom Uredbom u skladu s mišljenjem Upravljačkog odbora za voće i povrće,
DONIJELA JE OVU UREDBU:
Članak 1.
Malezija se dodaje popisu trećih zemalja koje se nalaze u Prilogu Uredbi (EZ) br. 544/97.
Članak 2.
Članak 4. Uredbe (EZ) br. 544/97 ne primjenjuje se na proizvode deklarirane kao podrijetlom iz Malezije i u postupku otpreme u Zajednicu.
Članak 3.
Ova Uredba stupa na snagu na dan njezine objave u Službenom listu Europskih zajednica.
Neovisno o drugom stavku članka 5. Uredbe (EZ) br. 544/97, ona se primjenjuje od njezinog stupanja na snagu.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. studenoga 1998.

Labels: 3
17
18